Roy Keane

Roy Maurice Keane (født 10. august 1971) er en irsk fotballtrener og tidligere fotballspiller.Som spiller er han mest kjent for sin tid hos Nottingham Forest og Manchester United. Keane var kjent som en temperamentsfull og tøff spiller, men også som en inspirerende leder; en ledertype som ble Manchester Uniteds mestvinnende kaptein noensinne.


== Fra nedrykk til gull ==
Keane begynte sin karriere i engelsk fotball for Nottingham Forest i 1990, etter å ha ankommet klubben fra den irske klubben Cobh Ramblers for en mindre sum.
Den hardttaklende midtbanespilleren ble raskt en publikumsfavoritt i Nottingham, men han klarte ikke å forhindre at den gamle storklubben rykket ned fra FA Premier League i 1993. Samme sommer ble han kjøpt av de første vinnerne av Premier League, Manchester United, for 3,75 millioner pund som var ny overgangsrekord i England på det tidspunktet.
Roy Keane ankom idet Manchester United innledet en stor periode for klubben, og i hans første sesong var han allerede blitt en viktig brikke i laget som vant ligaen i 1994. Han var med på å vinne totalt sju ligamesterskap, fire FA-cupseiere og var kaptein på laget som gikk til topps i Mesterligaen i 1999. Keane var en av lagets viktigste spillere på 1990-tallet, selv om spillere som Eric Cantona og David Beckham fikk de største avisoverskriftene.
Spesielt var hans lederegenskaper så tydelige at han ble lagkaptein i 1997. Hans evne til å inspirere medspillerne til maksimal innsats var på sitt beste i 1999 da Manchester United i Mesterligaens returkamp i semifinalen møtte Juventus på bortebane. United hadde så vidt klart uavgjort 1–1 på hjemmebane, og lå under 0–2 tidlig i returoppgjøret. Men etter et mål fra Keane selv, og med hans inspirerende og kontante spill på midtbanen den kvelden, snudde United kampen og vant 3–2 og gikk til finalen der de slo Bayern München.


== Kontroversiell ==


=== Håland-saken ===
Da han i 2001 i en ligakamp mot Manchester City utførte noe han selv karakteriserte som «en passende hevn» ved å takle nordmannen Alf Inge Håland unødvendig hardt, ble Keane suspendert i tre kamper og bøtelagt. Hevnaksjonen ble satt i verk fordi Håland i 1998, da som spiller for Leeds United, hadde skadet Keane og etterpå påsto at Keane bare sutret. Keane fikk ytterligere bøter etter at han i sin bok innrømmet å ha planlagt å skade Håland.


=== Hjemsendt fra VM ===
En krangel med Irlands landslagssjef Mick McCarthy gjorde at han ble hjemsendt fra VM i 2002. Ifølge Niall Quinn holdt Keane en 10 minutters tirade av utskjellinger mot McCarthy. Offentlig støttet spillerne landslagssjefen, men privat var det mange som var enige med Keane. Han måtte reise hjem uten å ha spilt en eneste kamp.


=== Rekesmørbrød-sak ===
Han var også kritisk til supportere som bare møtte opp, men som ikke støttet laget vokalt. Han snakket på MUTV, klubbens egen TV-kanal, om sin avsky for «rekesmørbrød-brigaden» som han mente var i ferd med å ta over tribuneplassene til «ekte fans». Han fikk både støtte og kritikk for denne uttalelsen, men da han sommeren 2005 gikk ut med kraftig kritikk av både medspillere og manager Alex Ferguson fikk sistnevnte nok, og på høsten 2005 måtte han forlate Manchester United. Han gikk da gratis til den skotske klubben Celtic.


== Manager ==


=== Sunderland ===
Keane ble ansatt som manager i Sunderland i 2006, og fikk en strålende start på managerkarrieren. Han førte Sunderland til opprykk til Premier League i sin første sesong, men selv om han fikk skryt for måten han håndterte laget på, og for hva han oppnådde med små midler og en liten og tynn stall, annonserte han i desember 2008 at han gikk av med øyeblikkelig virkning etter lang tid med dårlige resultater.


=== Ipswich ===
Den 24. april 2009 ble det kjent at Keane hadde signert som manager for Ipswich, med mål å føre klubben tilbake til Premier League.Den 10. januar 2011 ble han erstattet av Paul Jewell.


== Meritter ==
Som spiller

Nottingham ForestFull Members Cup (1): 1992Manchester UnitedMesterligaen vinner: 1999
FA Premier League vinner: 1994, 1996, 1997, 1999, 2000, 2001, 2003
FA-cupvinner: 1994, 1996, 1999, 2004
Intercontinental Cup: 1999
FWA Footballer of the Year: 2000
PFA Player of the Year: 2000CelticScottish Premier League (1): 2005–06
Scottish League Cup (1): 2005–06LandslagHan fikk 66 landskamper for Irland, og scoret 9 landslagsmål. Han representerte sitt land i fotball-VM i 1994. Han var med i troppen til Irland i VM i 2002, men spilte altså ingen kamper.


== Individuelt ==
PFA Team of the Year (5): 1992–93, 1996–97, 1999–2000, 2000–01, 2001–02
Premier League Player of the Month (2): oktober 1998, desember 1999
FWA Footballer of the Year (1): 2000
PFA Player of the Year (1): 2000
ESM Team of the Year (1): 1999–2000
Premier League 10 Seasons Awards (1992–93 to 2001–02): Overseas Team of the Decade
English Football Hall of Fame: 2004
FIFA 100


== Se også ==
Manchester Uniteds lagkapteiner


== Referanser ==


== Eksterne lenker ==
(en) Roy Keane – kategori av bilder, video eller lyd på Commons 
(de) Roy Keane – Munzinger Sportsarchiv 
(en) Roy Keane – FIFA 
(en) Roy Keane – UEFA 
(fr) Roy Keane – LÉquipe 
(en) Roy Keane – Transfermarkt 
(en) Roy Keane – Transfermarkt (manager) 
(en) Roy Keane – national-football-teams.com 
(en) Roy Keane – Soccerbase.com 
(en) Roy Keane – Soccerbase.com (manager) 
(en) Roy Keane – FootballDatabase.eu 
Roy Keanes profil på united.no